ვალკენრიდის მონასტერი
ვალკენრიდის მონასტერი (გერმ. Kloster Walkenried) — ცისტერციან ბერთა ყოფილი სააბატო გერმანიაში, ვალკენრიდის თემში. მდებარეობს ჰარცის მთების სამხრეთ კალთაზე, სამი გერმანული მიწის, ქვემო საქსონიის, საქსონია-ანჰალტისა და თიურინგიის საზღვართან. მონასტერი ეკუთვნის იუნესკოს მსოფლიო მემკვიდრეობის ძეგლებს. მოიცავს სამონასტრო ეკლესიის ნანგრევებსა და კარგად შემორჩენილ გოთურ კლაუზურის ნაგებობას, რომელიც 2006 წლიდან მუზეუმის შემადგენლობაშია. მონასტრის ყოფილი მთავარი დარბაზი XVI საუკუნიდან ევანგელური ეკლესიის ფუნქციას ასრულებს.